**Ministru kabineta noteikumu projekta**

**„Grozījums Ministru kabineta 2013. gada 17. decembra noteikumos Nr.1511**

**„Sabiedriskā transporta padomes nolikums””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Sabiedriskā transporta pakalpojumu likuma 4.1 panta piektā daļa.Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Sabiedriskā transporta padomē iespējams pieņemt lēmumus tikai klātienē. Ar sabiedriskā transporta pakalpojumu pārzināšanu un organizēšanu saistīti lēmumi, kuru pieņemšana atbilstoši Sabiedriskā transporta pakalpojumu likuma 5.panta pirmajā daļā noteiktajam ir Sabiedriskā transporta padomes kompetencē, ir pakļauti pastāvīgam mainīgumam, uz ko atsevišķos gadījumos ir nepieciešams reaģēt ļoti operatīvi. Sabiedriskā transporta padomes sastāvā ir pārstāvji no visiem Latvijas reģioniem, kas dažkārt apgrūtina operatīvu ārkārtas padomes sēdes sasaukšanu un attiecīgi ietekmē iespēju nodrošināt Sabiedriskā transporta padomes lemtspēju. To ir būtiski nodrošināt arī tādēļ, ka ārējos normatīvajos aktos ir reglamentēti konkrēti termiņi. Tā piemēram, saskaņā ar Ministru kabineta 2015.gada 28.jūlija noteikumu Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 59.punktu Satiksmes ministrijai avanss pārvadātājam jāizmaksā katru mēnesi līdz desmitajam datumam, bet republikas pilsētas pašvaldībai – katru ceturksni līdz ceturkšņa pirmā mēneša desmitajam datumam. Situācijās, kad dažādu apstākļu dēļ Sabiedriskā transporta padomes lemtspēju nav iespējams nodrošināt, attiecīgie Ministru kabineta noteikumos noteiktie termiņi tiek kavēti.Lai nodrošinātu Sabiedriskā transporta padomes lēmumu pieņemšanu, ir sagatavoti grozījumi Sabiedriskā transporta padomes nolikumā, paredzot, ka atsevišķos gadījumos Sabiedriskā transporta padome var pieņemt lēmumus elektroniskā rakstveida procedūrā. Šādas procedūras piemērošanai ir jābūt pamatotai un tās piemērošana būs pieļaujama gadījumos, kad tam piekritīs Sabiedriskā transporta padomes locekļu vairākums. Lēmumu rakstveida procedūrā varēs pieņemt, ja par tā pieņemšanu nobalsos padomes locekļu vairākums (t.i. vismaz seši padomes locekļi). Pretējā gadījumā jautājums tiks virzīts izskatīšanai kārtējā vai ārkārtas Sabiedriskā transporta padomes sēdē. |
| 3. | Projekta izstrādē iesaistītās institūcijas | Satiksmes ministrija, VSIA „Autotransporta direkcija”, Sabiedriskā transporta padome. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un** **administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VSIA “Autotransporta direkcija”, Sabiedriskā transporta padome. |
| 2. | Tiesiskā regulējuma ietekme uz tautsaimniecību un administratīvo slogu | Ar tiesību aktu netiek radīts jauns administratīvais slogs, kā arī netiek palielināts esošais administratīvais slogs vai radītas jaunas funkcijas. Jaunais regulējums vienkāršo Sabiedriskā transporta pakalpojumu lēmumu pieņemšanu gadījumos, kad objektīvu iemeslu dēļ nav iespējams sasaukt lemttiesīgu Sabiedriskā transporta padomes sēdi, taču lēmuma pieņemšanas atlikšana nav pieļaujama.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, Sabiedriskā transporta padome un VSIA „Autotransporta direkcija”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas netiks mainītas.Nav nepieciešams veidot jaunas institūcijas.Nav nepieciešama esošu institūciju likvidācija vai reorganizācija. |
| 3. | Cita informācija | Nav |

Anotācijas III, IV, V un VI sadaļa – projekts šīs jomas neskar.

Satiksmes ministra p.i.,

iekšlietu ministrs R.Kozlovskis

Vīza: Valsts sekretārs K.Ozoliņš

13.01.2016. 11.05

507

I.Girucka 67028381

Iveta.Girucka@sam.gov.lv

S.Mince 67686494

Sanita.Mince@atd.lv